Andrej Ferko (slovenský spisovateľ)

Doc. RNDr. Andrej Ferko, PhD. (* 19. január 1955, Bratislava) je slovenský matematik, informatik, spisovateľ, dramatik, scenárista, publicista, autor literatúry pre deti a mládež, vysokoškolský pedagóg. Je synom Vladimíra Ferka a Hany Ferkovej, bratom Jerguša Ferka a synovcom Milana Ferka.

Životopis 
Vyštudoval numerickú matematiku na Prírodovedeckej fakulte Univerzity Komenského v Bratislave. V súčasnosti pôsobí na Katedre algebry, geometrie a didaktiky matematiky Fakulty matematiky, fyziky a informatiky UK, kde získal docentúru a kde vyučuje počítačovú grafiku. Je členom Slovenského PEN Centra (SC PEN) a Spolku slovenských spisovateľov (SSS). Okrem toho pôsobí v koordinačnom výbore odbornej sekcie pre počítačovú grafiku a spracovanie obrazu Slovenskej informatickej spoločnosti (SISp) a už viac ako 20 rokov sa podieľa na organizovaní medzinárodnej konferencie z počítačovej grafiky Spring Conference on Computer Graphics (SCCG). Je členom Spoločnosti pre otvorené informačné technológie.

Tvorba 
Začínal písaním kratších prozaických diel (novely, poviedky). Písal tak pre dospelých, ako i pre deti a mládež. Tu sa venuje hlave autorskej rozprávke, v ktorej často zachádza do výsmechu až politickej satiry. Okrem prózy sa venuje i písaniu drám a televíznych scenárov. Jeho dramatická tvorba bola realizovaná najmä v divadlách malých javiskových foriem (v divadle U Rolanda, Pegasník a GUnaGU).

Dielo

Tvorba pre dospelých 
 1977 – Jemná cesta, kniha poviedok
 1983 – Stopa, zbierka poviedok
 1984 – Proso, novela
 1990 – Sumaroid
 1991 – Čobogaj
 1991 – Dejiny prvých kresťanov
 1992 – Noha pod klobúkom, poviedky
 1994 – Ako divé husi, román (spoluautor Vladimír Ferko)
 1997 – Balada o doktorovi Gustávovi Husákovi
 1998 – Orbis dictus, zbierka poviedok
 1998 – O historickom bezvedomí, publicistické dielo
 2010 – Jánošíkova banka (spoluautor Ján Drgonec)

Tvorba pre deti a mládež 
 1978 – Kazko Vlasko
 1982 – Kazko Vlasko a kráľ Času
 1993 – O troch nezbedkoch

Dráma 
 1987 – Noc na zamrznutom jazere
 1987 – Znamenitý pokrok
 1989 – Atlantis
 1989 – Entuziasti

Odborné publikácie 
 1993 – Normalizované grafické systémy (spoluautor J. Ertl)
 1995 – Počítačová grafika a spracovanie obrazu (spoluautor E. Ružický)
 2001 – Zložitosť geometrických algoritmov (spoluautori P. Chalmovianský, R. Galbavý, L. Niepel)

Ocenenia 
 Cena Literárneho týždenníka 1995
 Cena VÚB za detskú literatúru 1994
 Cena Vydavateľstva Slovenský spisovateľ za rok 1984 za knihu Proso

Referencie

Externé odkazy 
 Andrej Ferko – Literárne informačné centrum
 Andrej Ferko – Encyklopédia súčasných spisovateľov na Slovensku
 Diela Andreja Ferka v súbornom katalógu Slovenskej národnej knižnice
 Zoznam odbornej publikačnej činnosti – Spring Conference on Computer Graphics 2017

Slovenskí spisovatelia
Slovenskí spisovatelia pre deti a mládež
Slovenskí básnici
Slovenskí scenáristi
Slovenskí dramatici
Slovenskí prozaici
Slovenskí matematici
Slovenskí informatici
Slovenskí vysokoškolskí pedagógovia
Vyučujúci na Fakulte matematiky, fyziky a informatiky Univerzity Komenského v Bratislave
Absolventi Prírodovedeckej fakulty Univerzity Komenského
Osobnosti z Bratislavy